व हैं । यह परात्परताके आनंदका आलिंगन करता है, परात्परताके लिये नहीं, वरन् इसलिये कि वे परात्पर हैं; विश्वमयताके आनंदका, विश्वमयताके लिये नहीं, वरन् इसलिये कि वे विश्वमय हैं; व्यक्तिके आनंदका, व्यक्तिगत संतुष्टिके लिये नहीं, वरन्
इसलिये कि वे व्यक्ति हैं । यह सब भेदों और रूपोंके पीछे जाता है और उनकी सत्ताकी कम या अधिक मात्राका हिसाव नहीं लगाता, बल्कि जहाँ कहीं भी वे हैं वहाँ, और इसलिये सब कहीं, उनका आलिंगन करता है । जैसे प्रतीयमान कममें वैसे ही प्रतीयमान अधिकमें, जैसे प्रतीयमान सीमामें वैसे ही असीमके प्राकाश्यमें यह उनका पूर्ण रूपसे आलिंगन करता है, इसे इस बातका सहज ज्ञान और अनुभव होता है कि वे सभी जगह एक और पूर्ण हैं । उनकी निरपेक्ष सत्तामात्रके लिये उन्हें खोजना वास्तवमें अपने ही वैयक्तिक लाभ, पूर्ण शांतिकी प्राप्ति को लक्ष्य बनाना है। निःसंदेह, उन्हें पूर्ण रूपसे अधिकृत करना ही उनकी सत्तासे प्राप्त होनेवाले इस आनंदका लक्ष्य है, किंतु यह प्राप्त तभी होता है जब हम उन्हें पूर्ण रूपसे अधिकृत कर लेते हैं और उनके द्वारा पूर्णतः अधिकृत हो जाते हैं, जब हमें किसी विशेष स्थिति या अवस्थामें बंधनेकी आवश्यकता नहीं रहती। किसी आनंदमय स्वर्गलोकमें उनकी खोज करना उन्हींके लिये नहीं, बल्कि उस स्वर्ग लोकके आनंदके लिये उनकी खोज करना है । जब हम उनकी सत्ताका सारा सच्चा आनंद प्राप्त कर लेते हैं तब स्वर्गलोक हमारे भीतर आ जाता है, और जहाँ कहीं वे हैं और हम हैं वहीं उनके राज्यका हर्ष हमें प्राप्त रहता है । इसी प्रकार केवल अपने अंदर और अपने लिये उन्हें खोजना अपने आपको और उनके अंदर अपने हर्षको भी सीमित करना है । सर्वांगीण आनंद केवल हमारी वैयक्तिक सत्तामें ही नहीं, बल्कि सब मनुष्योंमें तथा सर्वभूतमें समा